amanoisuno/poet huggingface dataset:
河满子·寂寞芳菲暗度 毛熙震
寂寞芳菲暗度，岁华如箭堪惊。缅想旧欢多少事，转添春思难平。曲槛丝垂金柳，小窗弦断银筝。深院空闻燕语，满园闲落花轻。一片相思休不得，忍教长日愁生。谁见夕陽孤梦，觉来无限伤情。
河满子·无语残妆淡薄 毛熙震
无语残妆淡薄，含羞亸袂轻盈。几度香闺眠过晓，绮窗疏日微明。云母帐中偷惜，水晶枕上初惊。笑靥嫩疑花坼，愁眉翠敛山横。相望只教添怅恨，整鬟时见纤琼。独倚朱扉闲立，谁知别有深情。
小重山·梁燕双飞画阁前 毛熙震
梁燕双飞画阁前，寂寥多少恨，懒孤眠。晓来闲处想君怜，红罗帐，金鸭冷沉烟。谁信损婵娟，倚屏啼玉箸，湿香钿。四肢无力上秋千，群花谢，愁对艳陽天。
定西番·苍翠浓陰满院 毛熙震
苍翠浓陰满院，莺对语，蝶交飞，戏蔷薇。斜日倚栏风好，余香出绣衣。未得玉郎消息，几时归。
木兰花·掩朱扉 毛熙震
掩朱扉，钩翠箔，满院莺声春寂寞。匀粉泪，恨檀郎，一去不归花又落。对斜晖，临小阁，前事岂堪重想着。金带冷，画屏幽，宝帐慵熏兰麝薄。
后庭花·莺啼燕语芳菲节 毛熙震
莺啼燕语芳菲节，瑞庭花发。昔时欢宴歌声揭，管弦清越。自从陵谷追游歇，画梁尘黦。伤心一片如圭月，闲锁宫阙。
后庭花·轻盈舞妓含芳艳 毛熙震
轻盈舞妓含芳艳，竞妆新脸。步摇珠翠修蛾敛，腻鬟云染。歌声慢发开檀点，绣衫斜掩。时将纤手匀红脸，笑招金靥。
后庭花·越罗小袖新香蒨 毛熙震
越罗小袖新香蒨，薄笼金钏。倚栏无语摇轻扇，半遮匀面。春残日暖莺娇懒，满庭花片。怎不教人长相见，画堂深院。
酒泉子·闲卧绣纬 毛熙震
闲卧绣纬，慵想万般情宠。锦檀偏，翘股重，翠云欹。暮天屏上春山碧，映香烟雾隔。蕙兰心，魂梦役，敛蛾眉。
酒泉子·钿匣舞鸾 毛熙震
钿匣舞鸾，隐映艳红修碧。月梳斜，云鬓腻，粉香寒。晓花微敛轻呵展，袅钗金燕软。日初升，帘半卷，对妆残。
菩萨蛮·梨花满院飘香雪 毛熙震
梨花满院飘香雪，高楼夜静风筝咽。斜月照帘帷，忆君和梦稀。小窗灯影背，燕语惊愁态。屏掩断香飞，行云山外归。
菩萨蛮·绣帘高轴临塘看 毛熙震
绣帘高轴临塘看，雨翻荷芰真珠散。残暑晚初凉，轻风渡水香。无聊悲往事，怎奈牵情思。光景暗相催，等闲秋又来。
菩萨蛮·天含残碧融春色 毛熙震
天含残碧融春色，五陵薄幸无消息。尽日掩朱门，离愁暗断魂。莺啼芳树暖，燕拂回塘满。寂寞对屏山，相思醉梦间。
浣溪沙·入夏偏宜淡薄妆 李珣
入夏偏宜淡薄妆，越罗衣褪郁金黄，翠钿檀注助容光。相见无言还有恨，几回拚却又思量，月窗香径梦悠飏。
浣溪沙·晚出闲庭看海棠 李珣
晚出闲庭看海棠，风流学得内家妆，小钗横戴一枝芳。镂玉梳斜云鬓腻，缕金衣透雪肌香，暗思何事立残陽。
浣溪沙·访旧伤离欲断魂 李珣
访旧伤离欲断魂，无因重见玉楼人，六街微雨镂香尘。早为不逢巫峡梦，那堪虚度锦江春，遇花倾酒莫辞频。
浣溪沙·红藕花香到槛频 李珣
红藕花香到槛频，可堪闲忆似花人，旧欢如梦绝音尘。翠叠画屏山隐隐，冷铺纹簟水潾潾，断魂何处一蝉新。
渔歌子·楚山青 李珣
楚山青，湘水绿，春风淡荡看不足。草芊芊，花簇簇，渔艇棹歌相续。信浮沉，无管束，钓回乘月归湾曲。酒盈樽，云满屋，不见人间荣辱。
渔歌子·荻花秋 李珣
荻花秋，潇湘夜，橘洲佳景如屏画。碧烟中，明月下，小艇垂纶初罢。水为乡，篷作舍，鱼羹稻饭常餐也。酒盈杯，书满架，名利不将心挂。
渔歌子·柳垂丝 李珣
柳垂丝，花满树，莺啼楚岸春山暮。棹轻舟，出深浦，缓唱渔歌归去。罢垂纶，还酌醑，孤村遥指云遮处。下长汀，临浅渡，惊起一行沙鹭。
渔歌子·九疑山 李珣
九疑山，三湘水，芦花时节秋风起。水云间，山月里，棹月穿云游戏。鼓清琴，倾绿蚁，扁舟自得逍遥志。任东西，无定止，不议人间醒醉。
巫山一段云·有客经巫峡 李珣
有客经巫峡，停桡向水湄。楚王曾此梦瑶姬，一梦杳无期。尘暗珠帘卷，香消翠帷垂。西风回首不胜悲，暮雨洒空祠。
巫山一段云·古庙依青嶂 李珣
古庙依青嶂，行宫枕碧流。水声山色锁妆楼，往事思悠悠。云雨朝还暮，烟花春复秋。啼猿何必近孤舟，行客自多愁。
临江仙·帘卷池心小阁虚 李珣
帘卷池心小阁虚，暂凉闲步徐徐。芰荷经雨半凋疏，拂堤垂柳，蝉噪夕陽余。不语低鬟幽思远，玉钗斜坠双鱼。几回偷看寄来书，离情别恨，相隔欲何如。
临江仙·莺报帘前暖日红 李珣
莺报帘前暖日红，玉炉残麝犹浓。起来闺思尚疏慵，别愁春梦，谁解此情悰。强整娇姿临宝镜，小池一朵芙蓉。旧欢无处再寻踪，更堪回顾，屏画九疑峰。
南乡子·烟漠漠 李珣
烟漠漠，雨凄凄，岸花零落鹧鸪啼。远客扁舟临野渡，思乡处，潮退水平春色暮。
南乡子·兰棹举 李珣
兰棹举，水纹开，竞携藤笼采莲来。回塘深处遥相见，邀同宴，绿酒一卮红上面。
南乡子·归路近 李珣
归路近，扣舷歌，采真珠处水风多。曲岸小桥山月过，烟深锁，豆蔻花垂千万朵。
南乡子·乘彩舫 李珣
乘彩舫，过莲塘，棹歌惊起睡鸳鸯。游女带香偎伴笑，争窈窕，竞折团荷遮晚照。
南乡子·倾绿蚁 李珣
倾绿蚁，泛红螺，闲邀女伴簇笙歌。避暑信船轻浪里，闲游戏，夹岸荔枝红蘸水。
南乡子·云带雨 李珣
云带雨，浪迎风，钓翁回棹碧湾中。春酒香熟鲈鱼美，谁同醉？缆却扁舟篷底睡。
南乡子·沙月静 李珣
沙月静，水烟轻，芰荷香里夜船行。绿鬟红脸谁家女？遥相顾，缓唱棹歌极浦去。
南乡子·渔市散 李珣
渔市散，渡船稀，越南云树望中微。行客待湘天欲暮，送春浦，愁听猩猩啼瘴雨。
南乡子·拢云髻 李珣
拢云髻，背犀梳，焦红衫映绿罗裙。越王台下春风暖，药盈岸，游赏每邀邻女伴。
南乡子·相见处 李珣
相见处，晚晴天，斜桐花下越台前。暗里回眸深属意，遗双翠，骑象背人先过水。
女冠子·星高月午 李珣
星高月午，丹桂青松深处。醮坛开，金磬敲清露，珠幢立翠苔。步虚声缥缈，想象思徘徊。晓天归去路，指蓬莱。
女冠子·春山夜静 李珣
春山夜静，愁闻洞天疏磬。玉堂虚，细雾垂珠佩，轻烟曳翠裙。对花情脉脉，望月步徐徐。刘阮今何处？绝来书。
酒泉子·寂寞青楼 李珣
寂寞青楼，风触绣帘珠碎撼。月朦胧，花暗淡，锁春愁。寻想往事依稀梦，泪脸桃红色重。鬓欹蝉。钗坠凤，思悠悠。
酒泉子·雨渍花零 李珣
雨渍花零，红散香凋池两岸。别情遥，春歌断，掩银屏。孤帆早晚离三楚，闲理钿筝愁几许？曲中情，弦上语，不堪听。
酒泉子·秋雨联绵 李珣
秋雨联绵，声散败荷丛里。那堪深夜枕前听，酒初醒。牵愁惹思更无停，烛暗香凝天欲曙。细和烟，冷和雨，透帘旌。
酒泉子·秋月婵娟 李珣
秋月婵娟，皎洁碧纱窗外。照花穿竹冷沉沉，印池心。凝露滴，砌蛩吟，惊觉谢娘残梦。夜深斜傍枕前来，影徘徊。
望远行·春日迟迟思寂寥 李珣
春日迟迟思寂寥，行客关山路遥。琼窗时听语莺娇，柳丝牵恨一条条。休晕绣，罢吹萧，貌逐残花暗凋。同心犹结旧裙腰，忍辜风月度良宵。
望远行·露滴幽庭落叶时 李珣
露滴幽庭落叶时，愁聚萧娘柳眉。玉郎一去负佳期，水云迢递雁书迟。屏半掩，枕斜欹，蜡泪无言对垂。吟蛩断续漏频移，入窗明月鉴空帷。
菩萨蛮·回塘起波纹细 李珣
回塘起波纹细，剌桐花里门斜闭。残日照平芜，双双飞鹧鸪。征帆何处客，相见还相隔。不语欲魂消，望中烟水遥。
菩萨蛮·等闲将度三春景 李珣
等闲将度三春景，帘垂碧砌参差影。曲槛日初斜，杜鹃啼落花。恨君容易处，又话潇湘去。凝思倚屏山，泪流红脸斑。
菩萨蛮·隔帘微雨双飞燕 李珣
隔帘微雨双飞燕，砌花零落红深浅。捻得宝筝凋，心随征棹遥。楚天云外路，动便经年去。香断画屏深，旧欢何处寻。
西溪子·金缕翠钿浮动 李珣
金缕翠钿浮动，妆罢小窗圆梦。日高时，春已老，人来到，满地落花慵扫。无语倚屏风，泣残红。
虞美人·金笼莺报天将曙 李珣
金笼莺报天将曙，惊起分飞处。夜来潜与玉郎期，多情不觉酒醒迟，失归期。映花避月遥相送，腻髻偏凤。欲回娇步入香闺，倚屏无语捻云篦，翠眉低。
河传·去去 李珣
去去，何处？迢迢巴楚，山水相连。朝云暮雨，依旧十二峰前，猿声到客船。愁肠岂异丁香结？因离别，故国音书绝。想佳人花下，对明月春风，恨应同。
河传·春暮 李珣
春暮，微雨。送君南浦，愁敛双蛾。落花深处，啼鸟似逐离散，粉檀珠泪和。临流更把同心结，情哽咽，后会何时节？不堪回首，相望已隔汀洲，檐声幽。